Heger, Eduard, predseda vlády SR (2021-10-26):
Ďakujem veľmi pekne, pán podpredseda. Vážené dámy, vážení páni, keďže malo tu byť viacero rokovaní, tak sme si povedali, že nebudeme schvaľovať na každý bod stanovisko, tak sme schválili stanovisko, ktoré, dovoľte, aby som vám prečítal a môžte ho považovať aj k ďalším bodom, ak by ste uznali ešte za hodné rokovať o týchto bodoch, tak je to to isté stanovisko, pretože vláda má v tomto jednoznačný názor. Stanovisko vlády Slovenskej republiky k návrhu skupiny poslancov Národnej rady Slovenskej republiky na vyslovenie nedôvery členovi vlády Slovenskej republiky Richardovi Sulíkovi, poverenému riadením Ministerstva hospodárstva Slovenskej republiky. Vláda Slovenskej republiky odmieta návrh na vyslovenie nedôvery podpredsedovi vlády a ministrovi hospodárstva Slovenskej republiky Richardovi Sulíkovi ako celok. K jednotlivým dôvodom uvádzaným v návrhu predkladá vláda Slovenskej republiky nasledovné stanovisko. Kľúčový argument v návrhu skupiny poslancov sa týka cien energií. Skupina poslancov uvádza, že minister hospodárstva nepredstavil ani jedno racionálne riešenie vzniknutej situácie. V tejto súvislosti je potrebné uviesť, že Ministerstvo hospodárstva Slovenskej republiky predstavilo a aj presadilo niekoľko opatrení, ktoré zmierňujú koncové ceny energií a zvyšujú transparentnosť cenovej regulácie. Konkrétne ide o: 1. Transparentnú reguláciu prirodzených monopolov v energetike – zverejňovanie cenových návrhov a cenových konaní – ako súčasť zákona č. 198/2020 Z. z., ktorým sa menia a dopĺňajú niektoré zákony v súvislosti so zlepšovaním podnikateľského prostredia – tzv. kilečko 1; 2. Zavedenie prolongácie pre fotovoltaické elektrárne s najvyššou podporou – úspora 60 mil. eur ročne počas najbližších piatich rokov v TPS premietnuteľná do koncovej ceny elektriny – ako súčasť zákona č. 296/2021 Z. z., ktorým sa dopĺňa zákon č. 309/2009 Z. z. o podpore obnoviteľných zdrojov energie a vysoko účinnej kombinovanej výroby a o zmene a doplnení niektorých zákonov v znení neskorších predpisov. Úrad pre reguláciu sieťových odvetví v súčasnosti implementuje Ministerstvom hospodárstva Slovenskej republiky predloženú novelizáciu zákona č. 309/2009 Z. z. o obnoviteľných zdrojoch energie a vysokoúčinnej kombinovanej výroby, ktorým sa zaviedla tzv. prolongácia podpory pre vybrané typy obnoviteľných zdrojov energie. To sú zdroje, pri ktorých dosiahla za predchádzajúci kalendárny rok priemerná výška najmenej 150 eur/MWh a celková výška doplatku dosiahla najmenej 75 000 eur o 5 rokov. Povinnosť sa týka predovšetkým výrobcov elektriny zo slnečnej energie (fotovoltaika) so stanovenou výkupnou cenou nad 380 eur/MWh; 3. Vysporiadanie sa s historickým dlhom voči distribučným spoločnostiam vo výške 360 mil. eur – zo štátneho rozpočtu (rok 2020) 163 mil. eur, – pozitívny vývoj výberu TPS v roku 2021 (očakávaná rezerva 260 mil. eur), – rozloženie zvyšného dlhu v TPS a v čase ďalších štyroch rokov; 4. Uvoľnenie trhového prostredia v oblasti výroby tepla (tzv. teplárenské nevoľníctvo): – najmä zúženie definície vymedzeného územia, kde sa existujúci dodávateľ vyjadruje k novému zdroju tepla, – vyššie kompetencie pre obce pri povoľovaní teplárenských zariadení v užšej spojitosti s energetickou koncepciou; 5. Zabezpečenie financovania z európskych zdrojov so zameraním na energetickú efektívnosť, vyššiu flexibilitu sústavy a výstavbu decentralizovaných zdrojov na rodinných a bytových domoch a prevádzkach podnikateľov, ako aj pokrytie investícií distribučných, prepravných a prenosových sietí, ktoré nebudú vstupovať ako výdavok týchto spoločností do ich cenových návrhov; 6. Výmena politicky závislého predsedu ÚRSO, teda Úradu pre reguláciu sieťových odvetví, za skúseného a odbornou verejnosťou aj trhom akceptovaného odborníka. K aktuálne pripravovaným opatreniam, okrem vyššie uvedených, patrí aj riešenie pásmovej TPS, kde Úrad pre reguláciu sieťových odvetví v spolupráci s ministerstvom hospodárstva skúma možnosti pre zníženie regulovanej časti koncovej ceny elektriny a plynu. Analyzuje možnosti pre úpravu TPS na základe veľkosti spotreby, tzv. pásmová TPS, možnosti pre zníženie regulovaných sieťových poplatkov, ako aj ďalšie nástroje, ktoré bude možné uplatniť v súlade s existujúcou legislatívou. Kľúčovým aspektom pri vyššom rozsahu uplatnení týchto riešení je však zabezpečenie finančných zdrojov mimo súčasného systému. Na základe vyššie uvedeného vláda Slovenskej republiky odmieta tvrdenie, že by neboli predstavené racionálne riešenia v oblasti cien energií. Práve naopak, vyššie uvedené riešenia majú systémový charakter a nepredstavujú nepremyslené politické ad hoc zásahy do trhu s energiami, ako tomu bolo v minulosti. Svetovú výstavu Expo a prezentáciu Slovenskej republiky na nej nie je možné za žiadnych okolností pokladať za medzinárodnú blamáž. Príprava účasti Slovenskej republiky na Svetovej výstave Expo 2020 bola predchádzajúcimi vládami SMER-u zanedbaná. Na Ministerstve hospodárstva Slovenskej republiky bol prijatý iba jeden interný dokument, ktorý nebol realizovaný, a stav prác na príprave slovenskej účasti na Svetovej výstave Expo bol fakticky nulový. Jediné, čo bolo efektívne vyčerpané, boli finančné prostriedky určené na mzdy, ktorých čerpanie do 30. júna 2020 predstavovalo 127 900 eur bez odvodov. Vláda Slovenskej republiky prijala v septembri roku 2020 materiál s názvom „Návrh na pokračovanie v prípravách oficiálnej účasti Slovenskej republiky na Svetovej výstave Expo Dubaj 2020." Až od tohto momentu došlo k reálnym krokom a úkonom týkajúcich sa zabezpečenia slovenskej účasti na Svetovej výstave Expo 2020. V súčasnosti sa Slovenská republika prezentuje na tejto výstave mimoriadne úspešným pavilónom. Slovenský pavilón na Expo 2020 zažil svetovú premiéru vodíkového auta, ktoré vzniklo v spolupráci Strojníckej fakulty Technickej univerzity v Košiciach a spoločnosti Matador Group. Slovenský pavilón sa dočkal exkluzívneho momentu, kedy jeho priestory navštívil korunný princ Hamdan bin Mohammed Al Maktoum. Vzhľadom na kultúru a hierarchiu dubajskej kráľovskej rodiny je návšteva samotného korunného princa, ako druhej najdôležitejšej osoby dubajskej kráľovskej rodiny, podľa odborníkov na protokol veľmi exkluzívnou udalosťou. V tejto súvislosti hovoriť o medzinárodnej blamáži je prejavom akejkoľvek straty súdnosti. Skupina poslancov v návrhu ako obzvlášť závažný uvádza domnelý fakt o tom, že osobný nominant ministra hospodárstva stojaci na čele Slovenskej pošty, a. s. podsúva štátne zákazky najznámejšiemu slovenskému udavačovi. Vláda na tento pseudoargument reaguje vecne – Slovenská pošta, a. s., vyhlásila verejnú súťaž na poskytovanie ochrany majetku dňa 17. augusta 2020 a bola rozdelená na tri časti (východ, západ, stred). V lehote na predkladanie ponúk bolo na jednotlivé časti predložených 10, 11, resp. 15 ponúk (podľa regiónov). Jediným hodnotiacim kritériom vo verejnej súťaží bola cena za poskytované služby. Úspešný uchádzač, LAMA SK, s. r. o., ponúkol najnižšiu cenu vo všetkých troch častiach, pričom cena bola vyhodnocovaná prostredníctvom automatizovaného systému elektronickej aukcie. Uchádzač vyhodnotený ako úspešný vo všetkých troch častiach bol dňa 25. novembra 2020 vyzvaný na súčinnosť. Lehota na súčinnosť, počas ktorej mal preukázať aj zápis do Registra partnerov verejného sektora, uplynula 11. decembra 2020. Úspešný uchádzač si k tomuto dátumu nesplnil zákonnú povinnosť zápisu v uvedenom registri. V zmysle platnej legislatívy nebola Slovenská pošta, a. s. oprávnená podpísať zmluvu so subjektom, ktorý nie je zapísaný v Registri partnerov verejného sektora. Zápis v tomto registri môže obstarávateľ v zmysle platnej legislatívy vyžadovať až od úspešného uchádzača, to znamená, že nie je možné vylúčiť v procese obstarania takého uchádzača, ktorý nie je ešte zapísaný v tomto registri. Dôsledkom rozhodnutia Úradu pre verejné obstarávanie o námietke jedného z uchádzačov bolo vrátenie spoločnosti LAMA SK, s. r. o. späť do procesu vyhodnocovania ponúk, preto Slovenská pošta, a. s. pristúpila k podpísaniu zmluvných vzťahov s uchádzačom, ktorý bol vyhodnotený ako úspešný a zároveň sa už medzičasom zapísal do Registra partnerov verejného sektora. V zmysle platnej legislatívy nemohla Slovenská pošta, a. s. postupovať inak, to znamená, že nedisponovala žiadnym právnym dôvodom umožňujúcim neuzatvorenie zmluvných vzťahov so spoločnosťou LAMA SK, s. r. o. Vláda Slovenskej republiky nevidí žiadny relevantný dôvod na vyslovenie nedôvery podpredsedovi vlády a ministrovi hospodárstva Slovenskej republiky Richardovi Sulíkovi a plne ho podporuje vo výkone funkcie. Vzhľadom na uvedené skutočnosti vláda Slovenskej republiky nesúhlasí s návrhom skupiny poslancov Národnej rady Slovenskej republiky na vyslovenie nedôvery členovi vlády Slovenskej republiky Richardovi Sulíkovi, poverenému riadením Ministerstva hospodárstva Slovenskej republiky. Ďakujem, skončil som.